khistorydata/jeongjo-sjw-relations huggingface dataset:
정조 4년 · 목
尙喆啓言。卽見全羅監司徐有隣狀啓。則珍島等十三邑寘之之次。茂朱等十四邑寘之稍實。仍以爲本道災結四千八百七十八結。特許分俵。酌定舊還捧上之節。不可不以穡事穰歉。年條久近。參互商量。之次十邑。最久二年條停退。稍實各邑。最久一年條停退。各司所管舊逋奴婢身貢。年久敗船拯劣米。竝爲停退。推奴徵債。限明秋防塞事。請令廟堂稟處矣。分等依此施行。今年本道。非不豐登。而間多被災之狀。今見狀論。誠如所聞。災結四千八百七十八結。依所請許劃。舊還分排。勿論年條久近。當觀各邑穡事之得失。從便闊狹。只準當捧之數而已。則別無新般覆奏之可論。至於各司所管奴婢身貢舊逋。年久拯省米停退。及推奴徵債。限明秋防塞事。請竝許施。從之。○又啓言。卽見江原監司金尙集狀啓。則以爲。今年年事。勿論嶺東西。優劣無甚懸絕。分等寘之。仍以爲災摠一百八十八結二十負一束。準數劃給。推奴徵債。限明秋防塞事。請令廟堂稟旨分付矣。所謂災結。不甚過多。一百八十八結零。依此數許劃。推奴徵債。請亦令限明秋防塞。從之。
정조 4년 · 강
命東萊水營城丁軍。只以刊册所載許隸。
정조 4년 · 목
領議政金尙喆啓言。前因前東萊府使李文源上疏。以左水營城丁軍事。令道臣論理狀聞之意。覆啓分付矣。卽見慶尙監司趙時俊狀啓。則以爲。蓋此水營。旣設城池。宜有守卒。前水使申應周。始爲團束卒伍。作爲城丁。而元額五百名中。待變軍官旗牌官一百七十四名。本以該營刊額。只有軍校之名。而無他兼役。在家軍官旗牌官武士射夫等三百二十六名。本以本府實役。兼帶該營軍校之名。而今皆入於團束之中。此旣良丁之募入。果無軍額之新增。而第於設寘初啓本中。將校子枝及他官移接人。令本府勿侵他役。待城丁有闕愼充云者。將有良丁避役淵藪之慮。臣意則除出一百七十四名之刊册所載。餘外之只隸城丁無實役者。自本府勿拘充役然後。當絕良民趨避之弊。而營府俱得便好。以此意往復帥臣。議旣歸一。請令廟堂稟處矣。此事初因帥臣狀請而許之。後因本府使疏論。而更令道臣。爛漫消詳。論理狀聞矣。今觀其所論。則有曰。除出刊册所載之一百七十四名。餘外只隸城丁而無實役者。自本府勿拘充役。則當絕良民趨避之弊。而營府俱便。彼此無礙云。其間事情旣如此。則不必一向靳持。依此施行之意。分付道臣。如是設施之後。若有其間生弊之端。則朝家處分。何難革罷。十分商度。措寘得宜。俾得永久實效之意。請各別嚴飭。予詢左右相。左議政徐命善曰。若如道臣所請。則前水使設寘城丁之議。前府使無失軍役之論。庶可以竝行不悖。許施似好矣。右議政李徽之曰。當初萊府之所不欲者。以其將校子枝。他官來接。勿定他役。待闕充額於城丁軍。而閒丁除此難充之故矣。今此該道臣所論。只以刊册所載。許隸城丁。而將校子侄及他官來入人。勿爲擧論。則營府俱無所爭。依此許施似好矣。從之。
정조 4년 · 강
推前全羅左水使李文爀。
정조 4년 · 목
領議政金尙喆啓言。卽見全羅前左水使李文爀狀啓。則以爲。本營關防之重。與統營相爲表裏。而且丙申有習操後修啓。依統營例爲之事飭敎矣。試射優等直赴之節。請令廟堂稟處矣。本營所處。雖曰海防。緩急緊歇。與嶺南左右水營。終有間焉而此等變通。何可創許乎。請寘之。從之。敎以。該水使推考。
정조 4년 · 강
推禮曹判書金熤。
정조 4년 · 목
領議政金尙喆啓言。今日次對。無故備堂。擧皆入參。而禮曹判書金熤。以兼帶未肅拜。獨爲懸頉。事甚未安。請推考。從之。
정조 4년 · 목
右議政李徽之啓言。 實錄堂上之兼帶經筵。昨旣許遞矣。纂修堂上金熤。昨又除拜知經筵。似宜一體變通。敢達矣。從之。
정조 4년 · 강
命都下推奴徵債。限明秋防塞。
정조 4년 · 목
判尹洪樂性啓言。當此擾民之政禁飭之時。京外不可異同。都下推奴徵債。亦依外方例。請限明秋防塞。從之。命善曰。然則秋曹亦宜一體防塞矣。從之。
정조 4년 · 강
命各道川浦沙災處。當年許頉。翌年還實。
정조 4년 · 목
戶曹判書金華鎭啓言。本曹稅入之逐年減數。專由田結之漸致耗縮。而細究其源。莫非各道川浦沙等災名。一任各邑槪狀。循例修報。不爲詳覈。故一番懸頉之後。仍作永災之地。今年如此。明年又如此。十數年來。竝與査陳。而計其所頉之數。則殆過五六萬結。田政何等重大。而京外俱不照察。以至於此。若不亟加變通。則日後之弊。不可勝言。雖以昨年言之。別關申飭。比前稍勝。而諸道永頉。摠以論之。則亦至四百餘結之多矣。今年災摠。雖如昨年。四百餘結永災。自在於今年給災數之外。而許多奸弊。皆從此出。故各道舊頉名色。固自如。事之無謂。莫甚於此。自今爲始。嚴飭各道。川浦沙災處。皆以水沈等當年災許頉。翌年磨勘時。依數還實。永災名色使不敢擧論。而雖或有不得已永頉處。泥生還起之地。亦豈無逐年執卜。次次充補之道乎。此等事。若不筵稟定式。則難以永久遵行。至於新還起一事。尤爲無實之政。蓋以當年減稅之故。各邑假稱還起幾結。塞責磨勘。而仍以減稅懸註。及其翌年。歸之續陳。而減其收稅摠數。故名存實無。將無捧稅之日。事極寒心。今年磨勘時。則各道道臣。明覈昨年所報還起之數。盡入於出稅之摠。毋敢如前混錄於還陳之中。今年還起。亦爲從實修報。而全不報守令。査實論責事。定式施行。則庶可謂一分捄弊之道。故敢達。予詢大臣。領議政金尙喆曰。戶判所達。誠有所據。依此申飭諸道似好矣。左議政徐命善曰。田政之許多奸弊。每在此等處。若不嚴加操束。將何以防杜乎。如是申飭之後。或有慢不擧行之守令。隨現重繩。以爲懲他勵後之地似好矣。右議政李徽之曰。田政之雜飛亂。誠如戶判所達。一懸永頉。更不以還起執卜。所謂舊不付種者。邑邑有之。臣於今番省掃之行。聞 長陵外一坪。數十年前。以人稀之故。荒廢居多。今則片土畵闢云。以此推之。他處之舊不付種。亦多還起。申飭諸道似好矣。從之。
정조 4년 · 강
命糧餉廳屯稅全不納之守令。從重推考。
정조 4년 · 목
戶曹判書金華鎭啓言。糧餉屯稅。係是軍需。上納亦有定限。而己亥條。尙多未收。或有全不納處。全不納之平澤全義兩邑守令。爲先從重推考。今月內若不準納。則依定式草記論罪事嚴飭。而以陳起査報事言之。前後關飭。不啻屢次。所謂各邑之報來成册。猶不着意査實。多有未準信處。故方欲抽牲摘奸。而其中十數邑。竝與成册而尙未修報。萬萬駭然。從速査報。以爲趁今釐正之事。請各別申飭。從之。敎以。田案期於歲前釐正。
정조 4년 · 강
命宮苑墻垣之隨毀隨築。各軍門分授擧行。
정조 4년 · 목
兵曹判書李衍祥啓言。含春苑曾有守直雇軍一名。辛卯年減去。以苑底居民。權定守直矣。今則守護之節甚重。權直事面苟艱。請依舊例雇立。從之。敎以。 宮苑守護之節。每欲下敎而未果矣。 本宮都提調之意何如。尙喆曰。 宮苑守護之節。兵判旣已稟定。而至於 宮苑墻垣之隨毀隨築。一如宮墻例。自各軍門分授擧行。恐宜矣。從之。
정조 4년 · 강
景慕宮墻。命兵判與本 宮都提調巡審。
정조 4년 · 목
兵曹判書李衍祥啓言。 景慕宮宮墻。兵判與本宮提調春秋巡審事。方纔定奪。而秋序已過。今月爲始。請巡審。從之。
정조 4년 · 강
命守禦廳摠戎廳屯田打量。令該道臣另飭。
정조 4년 · 목
守禦使鄭民始啓言。本廳屯田各處所在者。田畓合爲千餘結。而時起不過三百餘結。所減幾四分之三。廳儲之艱乏。多由於此。不可不一番打量。而若無朝家申飭。則難保其着實擧行。令該道道臣。另飭屯田所在邑守令。使之親執詳審。着念擧行。如有循例不實之弊。當該守令各別論罪之意。出擧條請申飭。從之。敎以。守禦廳旣如此。則摠戎廳亦似有此弊矣。摠戎使徐有寧曰。本廳屯田之弊。亦與守禦廳無異。請一體申飭擧行。從之。
정조 4년 · 목
右承旨朴祐源啓言。大司諫洪檢。讀奏傳啓之賤旣承只擧下段之命。而誤奏俱具書事甚未安。請推考。從之。
정조 4년 · 강
大司諫洪檢避嫌乞遞。賜批。
정조 4년 · 목
避嫌略曰。臣適當賓對之日。冒登筵席。以展紙讀奏之有違格例。至煩承宣問備之請。何可一刻晏然於臺次乎。請命遞斥臣職。批以。勿辭。亦勿退待。
정조 4년 · 강
罷大司諫洪檢職。
정조 4년 · 목
領議政金尙喆啓言。臺閣傳啓何等體重。而大司諫洪檢。今於讀奏之際其間一啓。遺漏不達。不可以事屬無情。有所曲恕。請罷職。從之。
정조 4년 · 강
玉堂聯啓陳勉。賜批。校理朴天行。副校理洪文泳。
정조 4년 · 목
聯啓以爲。雷異之警。無歲無之而未有如近日之頻複。旬日之內。至三至四。始則雖微。至於昨夜。燁燁之光。轟轟之聲。實爲可驚可愕。俄於應旨之箚。略貢微忱。而應天之方。貴在誠實。今日之特命賓對。亦出於汲汲修省之意。講究消弭之策。非不至矣。古人云。非言之艱。行之惟艱。若於過災之後。又復恬嬉。則豈誠實應天之道乎。伏願從今以後。必以誠實二字。一直做去。無少間斷。以答天譴。批以。言甚好矣。當體念。
정조 4년 · 강
命今日不入侍臺臣。竝譴罷。
정조 4년 · 목
校理朴天行啓言。今日賓對。卽昨夜雷異後特命也。在廷臣僚。孰不欽仰奔走。而至於臺諫。則職在耳目。責任自別。而多臺之無端不參。太欠誠實。今日不入侍臺臣。請竝施譴罷之典。從之。
정조 4년 · 목
以魚錫定爲同義禁。尹夔欽李命心爲假引儀。初仕也。鄭一祥爲大司憲。鄭象仁爲大司諫。柳孟養爲獻納。李夔爲正言。
정조 4년 · 강
禮曹。以各 陵寢火巢內外民塚摘奸啓。
정조 4년 · 목
該曹啓言。取考本曹所在流來謄錄册字子。知委各陵官。使之巡審火巢內民塚有無及當禁處民葬掘移或平土前例及禁葬界限定式。竝爲枚報矣。卽接各 陵官摘奸後報狀。則各 陵寢四山火巢內外。元無民塚。而明 陵外案山右邊一麓。距陵寢五里許。坐立相見處。有五六古塚。墳形則宛然。而以其界限爲封標之外。故曾無擧論之事云。弘陵內案山。距 陵寢五里。有三十三古塚。而其中二十一塚。爲坐立俱見之處。外案山距 陵寢十里。有十三塚。亦是火巢之內。而皆是久遠古塚。故丁丑年案山封定之時。火巢內有子孫之塚。率皆遷去。無主之塚。不得掘移。至今尙存云。 懿陵案山火巢內。則衆塚纍纍。不可勝數。而封 陵時。因筵敎不爲平土。只去石物云。 泰陵外案山。距本 陵十餘里地。若登山腰以上。則 陵寢象設。入望於迷茫之外。故自十年前。本 陵始爲禁養。而有班名人一塚。以坐立相望。前 陵官使之掘移。今亦有坐立俱見一塚。立見坐不見一塚。而無主古塚之故。不得掘移云。禁葬界限。則各 陵官皆以 孝廟朝戊戌所下火巢必以垓子外邊爲限。而垓子外有步數處墳塚。則勿爲掘移之受敎。爲定式施行。至於 康陵官所報內案山。旣是火巢之內。初無犯葬之事。而外案山衆塚所在處。卽儉巖山北麓。 元陵火巢外葛麻谷村邊。距本 陵泩來蹊徑。爲四里之地。而直踏原壑塍洫而計之。則似不過爲三里許。坐立俱見之塚。爲八十七。無主古塚。三十四。立見坐不見之塚。爲二十四。無主古塚十九云。以此各 陵官所報觀之。則火巢遠近禁葬形止。隨其地勢。有所闊狹。而至若業對之地。相望之處。不可以火巢界限之外。任他無禁。則 康陵外案山。 陵寢相望處近二百衆塚。排寘石物者。亦多有之。雖以大聖人掩骼之盛德。不許掘去。而撤其石物。去其墳形。在所不已。而謄錄可據前例。無一定之式。 肅廟朝辛卯年。 昌陵白虎垓子外偸葬之塚。以自 陵上望見處之故。渠自掘去之後。犯葬者亦爲囚禁科罪。同年 宣陵垓子外入葬者。以其墳上望見 陵上曲墻。掘移其塚。決杖其犯葬者。庚子 翼陵外案山入葬者。以其曲墻內西北隅。俯見其墳形。令本道掘去其塚。科罪犯葬者。庚寅 禧陵垓子外。來龍主脈民塚入葬處。禮宮摘奸後。以其旣非正眽。且過二過峽。勿爲掘移事下敎。 先朝甲辰。 懿陵封陵時。以案山衆塚之纍纍。大臣以平土扷石仰。稟自 上以仰體兩 朝顧恤之意。生者猶可恤。況已死乎。仍爲平土。 陵寢所見處石物扷去。則無至已甚事 下敎矣。 先朝受敎。若是其丁寧惻怛。而民塚入葬。自有封 陵前後之異。則今此康陵案山衆塚。恐不可與 㦤陵案山封 陵前入葬者。一例仍寘。至若 孝廟朝戊戌受敎。爲各陵官禁葬界限定式遵行者。本曹謄錄册子。無載錄之事。似是年久遺漏之致。故只以謄錄中所載前例及各 陵官覈狀中形止。枚擧仰稟。請上栽。敎以。事體固甚至重。而與垓內近地有異。無論平土與掘移。俱是不容易之擧。日前筵中持難者此也。況有 孝廟朝戊戌受敎。豈非今日之所宜遵守處乎。然則石物則依 肅廟朝已例。但於 陵上望見處。或可撤去。至於平土掘移。則恐無可論。自卿曹發遣郞官。問議大臣後。參以卿等之見。更爲指一稟處。
정조 4년 · 강
大司憲金夏材上箚陳勉。賜批。
정조 4년 · 목
箚略曰。近日之雷變。何其數也。方當收藏之月。有此震發之象。未知聖朝。有何闕先。而天之示警。若是諄諄也。繼伏聞求助之敎。丁寧懇惻。有足以格皇穹而感臣隣。凡時政得失。瞭然若燭照而龜卜。其他陳戒之方。大臣喉司。已言之矣。臣固不能別有忠言奇謀。可以利國弭災。敢因聖敎十條。而略陳之。以冀反隅之方焉。夫邦有六典。維持上下。所以立紀綱也。嚴選擧之政。杜親黨之嫌。所以養廉恥也。列諫官參朝會。所以廣言路也。春漕秋稅。量入爲出。所以恤經費也。勸課農桑。均貢爲薄賦。所以重民產也。文武試藝。所以收人才也。制家宅別車服。所以禁侈俗也。嚴贓法選廉白。所以防貪風也。寘聞鼓許上言。所以達幽鬱也。尊賢尙德。所以明是非也。凡此十者。非但 祖宗之良法。實寓堯舜之仁政也。然得其要則有條而不紊。失其本則徒法而不行。臣聞唐時康澄有曰。山崩川竭。不足懼。上下相循。深可畏。此言人事之失。甚於天災也。惟殿下垂察焉。批以。所陳當留念矣。
정조 4년 · 강
獻納金翊休上疏陳勉。賜批。
정조 4년 · 목
疏略曰。伏見傳敎下者。十行絲綸。上自紀綱之不立。下至是非之不公。丁寧懇惻。不意雷之轟轟。電之燁燁。依然若前日。又緣何而至此也。竊覸我殿下。討論經席而有作輟之時。則典學之未能無倦也。開張言路。而無採用之實。則來諫之不得無倦也。以至合辭之閱歲經年。誅討不行。殿下之於刑政。亦不可謂無倦矣。今日之所當加勉者。莫若無倦二字。惟殿下垂察焉。批以。所陳切實。當留意矣。
정조 4년 · 목
疏略曰。伏以向陳自訟之章。恭俟不職之罪。及奉恩批。大失所圖。惑惶雖切。悶隘轉深。此際得見前東萊府使李文源爰辭。張皇噴薄。怒帥臣不足。忽地移乙。詆斥不已。誠不欲呶呶費辭。重傷事面。而第其自是之心。怒此相較之目。則臣何可徒畏煩屑。終事泯默乎。益文源之與申應周相較者。始由城丁事之不與相議。轉生乖激。臣自初題牒。務欲調停而乃已。秖緣臣威未能見憚。言未能善曉。終未免上聞朝廷。而果以胥失。至請兩罪。顧何嘗漫漶容護也哉。臣與文源。戚誼世好。本自不薄。如可護也。其爲文源地者。豈後於一武帥乎。臣雖無似。職是藩臬。今以體例間事。論罷守令。而致其疑怒。受此困侮。尙何顏面冒據旬宣。彈壓閫邑哉。臣治疏封發之際。伏見秋曹關文。以金聲海査事之不爲論理啓聞。至彼被大僚問備之請。臣之昏謬疏率。罪無所逃。略控自引之義。仰暴必遞之懇。伏乞聖慈。俯賜鑑諒。亟降威罰。以解人怒。以安私分。批以。卿其勿辭察任。
정조 4년 · 강
內閣提學金鍾秀疏陳母病。仍乞歸養。賜批。
정조 4년 · 목
疏略曰。臣頃上辭本。批旨鄭重。牖迷曉惑。丁寧諄複。擎讀惶感。罔知攸措。屬遭臣兄之喪。伏蒙聖上特降絲綸。庸示隱卒之意。旣又另下論旨于賤臣。所以愍念臣情私者。惻怛懇到。至命將母上來。兩便公私。殆若家人父子之至情相愛。曲爲方便者然。誠千古曠絕之渥也。臣母九耋之年。疾病沈綿。特以臣兄家居養母。晨夕扶護。故得以間間入都。仰承時覲時還之聖敎矣。今則臣兄死。臣母之側。唯臣一人而已。臣母之病。越添於震剝之餘。氣力凛凛。有難言之憂。至於聖敎中將母一款。以臣母目下凘綴之狀。起席登程。初非可論。親老歸養。國有恒典。玆敢封章上聞。伏惟聖慈。察臣情理之異前。特許臣準法歸養。則亦可以有光於孝理之化矣。批以。不料卿之後公先私至此。到此予欲無言。任卿之取捨也。
정조 4년 · 강
玉堂聯箚陳勉。賜批。校理柳孟養朴天行。副校理洪明浩。修撰洪文涼李兢淵。
정조 4년 · 목
聯箚略曰。臣等伏見日昨所下傳敎。十條責躬。旨意懇惻。不勝欽頌之至。臣等雖甚膚淺。無足以仰禆聖明。亦豈忍終默而已乎。顧今國勢朝象。如人病入膏肓。莫可救藥。而第以紀綱不立言之。立之之道。明愼刑賞是也。至如懲討。此何等大刑政。而一啓二啓。積年相持。天討終失於曲貸。人心漸就於狃安。知是何望紀綱之立乎。以廉恥不張言之。張之之術。砥礪名節是已。近世以來。奴顏婢滕。恬不爲怪。蠅營狗苟。看作尋常。委靡成風。丕革無期。何望廉恥之張乎。竊覸殿下。非無來諫之誠。終欠聽言之實。一二獻替之說。縱或有之。前後採施之效。寂未見焉。伏願實心虛受。專意採用。我朝財賦。本自不敷。吏胥之奸竇漸滋。蔀屋之杼柚殆空。伏願克去冗費。廣加儲畜焉。若論救民之策。量田均稅。爲今日第一急務。何者。八路之不復量田。爲六十餘載矣。圭梯之形。無復舊制。膏瘠之品。逈殊前等。猾吏作奸於執卜。富戶用巧於輕稅。經界之制。雖難猝行。步畝分等。不可少緩。國家之用人。猶匠之用木。巨細不遺。各適其用。則朝有得人之盛。野無遺賢之歎。而今也不然。只視門閥之高下。不問才器之能否。韋布之賤。草野之踪。亦何嘗搜訪而試用乎。伏願博求朝野。量能授任焉。侈俗之不變。厥惟久矣。風習華靡。法紀掃蕩。民志不定。天物自殄。伏願深究弊源。昭示儉德焉。貪風之不息。亦已久矣。至向日兩藩臣之眞贓已露者。亦止於竄配。贓法之不嚴如此。則掊克之類。必不知畏。伏願申明當律。斷不容貸焉。近來獄囚。積年牢蟄。未卽斷決者。不知其幾。豈不爲干和之一端乎。伏願亟命審理。爲伸幽鬱焉。是非之不公。最關王政。爲今之計。莫如建其皇極。一其趨向。伏願旌別淑慝。明示好惡。爲公是非之本焉。臣等治箚將上之際。靑臺之報。又忽至矣。夫何仁天之警告。若是其頻複也。愚迷之見。不敢更贅他說。而應天以實。亦惟在於一誠字。惟殿下。反身以誠。隨事勉勉焉。批以。言甚根據。當留意矣。可以稟處者。許令廟堂覆奏。
정조 4년 · 강
命時囚李遠培照律。李汝翼等勘放。
정조 4년 · 목
禁府啓言。李遠培身爲該郞。許多貿米。積峙不捧。至於數月。請以此照律。敎以。徑先入寘。渠罪也。久不出給。亦渠罪也。旣貽米商之弊。又貽貢人之弊。。以此以彼。非渠之罪乎。從重勘律。○又啓言。態川前縣監李汝翼。戰船事體。何等至重。而有此未赴操船先破。人物亦有渰死之弊。請刑推。敎以。旣已遞歸。罷職放送。○又啓言。蛇渡前僉使李命觀。未及赴操。櫓軍渰死。請刑推。敎以。依李汝翼例勘放。○又啓言。平澤縣監金斗烈。若作必遞之端。則何不於前道伯到界時。不呈公狀乎。事極駭異。請刑推。敎以。姑爲付過放送。使之待城門開還官。○又啓言。工曹佐郞李尙烈。莫重差備筆。致有劣品之擧。而泛稱遲脫。請刑推。敎以。付過放送。○又啓言。副正字閔★(口+式)曺允大李魯春。前佐郞崔顯重朴宗正。前主簿兪任柱。前直講李熙福等。文臣殿講時。規避不進。各笞五十收贖。解見任。私罪施行。允之。敎以。李熙福。誤捧現告之致。分揀放送。○又啓言。守門將徐志逸。武臣殿講時。以在外懸頉罪。笞五十收續贖。解見任。私罪施行。敎以。分揀放送
정조 4년 · 강
御宣政殿。行晝講。知事黃景源。時[特:I-POSITION]進官徐有慶。承旨李養鼎。玉堂洪明浩李兢淵。假注書曺亨書。編修官文采五。史官李集斗。宗臣花陽君權。武臣徐有和。大司憲鄭一祥。獻納柳孟養。
정조 4년 · 강
大司憲鄭一祥陳勉。仍懲討。賜批。
정조 4년 · 목
一祥啓言。日前雷異。至再至三。仁愛之天。諄諄然警告。上心震愓。責躬求言。屢次減膳。逐日晉接。孰不欽仰。而群下之奉承。率多乍行而旋止。彌縫姑息。都無誠實底意。以此之故。朝綱之解弛。民生之困瘁。猶夫前日。聖明獨憂於上。治效愈邈於下。以致有十條責己之擧。此莫非群下不誠之罪。而殿下亦宜先從聖躬始。孜孜終始。事事振勵。則庶幾天心克享。轉災爲祥。豈不休哉。伏願益勉聖心。董飭群下。一政一令。莫不誠心做去。以爲消弭之方焉。雖以近日懲討事言之。舊逆未誅。新逆層生。天討尙遲。王章未伸。上下相持。至今寬貸。此實臣等沬血之誠。不足以上格而然。而在殿下奉行天討之道。固不當一例靳允也。亦願亟揮乾斷。夬賜兪音焉。至於柱翼之情節。何等凶悖。而屢月爭執。尙靳設鞫之命。致稽究覈之擧。輿情之益激。當如何哉。特下處分。明示典刑。批以。上款事留意。下款事靳持。亦非無意也。
정조 4년 · 강
命獻納柳孟養仍任前職。
정조 4년 · 목
敎曰。方帶校正官。館官亦不備。獻納柳孟養仍任前職。牌招察任。
정조 4년 · 강
召見承旨鄭志儉于誠正閣。
정조 4년 · 목
予曰。武臣殿講不通人員。竝令入直。使之能誦後出直之意。曾有下敎矣。今姑不能。而尙入直者幾人。能誦而已出直者幾人乎。注書知入。假注書權中憲。列書在直十三人姓名以入。
정조 4년 · 목
刑曹啓言。龍岡縣殺獄罪人金光贊。雖已承款。干犯金光連。在逃未捉。待就捕詳覈狀聞後。請稟處。敎以。檢官拿處事。道臣推考事。竝依回啓施行。大凡殺獄文案。實因屢換。傷處屢改。則雖已完決。決不可歸之成獄。至於此獄。其爲疑晦。不但在於實因與傷處也。囚者未必爲正犯。逃者未必爲干連。然則正犯可謂未及査得。而結案已成。獄事究竟。豈非大是訝惑處也。況所謂正犯。無出於兄弟二人之間。非光連。卽光贊也。設令在逃之光連。眞是正犯。惟此就捕之光贊。以光連之兄。自初自當者。參以人情。固是當然之事。回啓中所謂屍親急於償命。未暇計其爲首爲從云云。卿果說得辭案中肯綮處。而光贊兄弟。拳踼交加之時。敺打者必蹴踏。蹴踏者必敺打云云。卿之所見。尤甚的當。雖於尋常醉鬪之殺死。此等獄案。屬之戲殺之科。則又若本獄事。始初下手。出於爲父雪憤之心。末後承款。又出於代弟償命之意。跡旣可恕。情又可愍。藉令跟捕光連。畢竟決折。必當惟輕。律文中亦無以一事而長幼竝坐之文。與其許久滯繫。曷若從速勘放。罪人金光贊。特爲減死定配。
정조 4년 · 강
命時囚李遠培照律。
정조 4년 · 목
禁府啓言。李遠培照律。杖八十收贖。告身盡行追奪。徒一年定配。私罪施行。允之。敎以。功議各減一等。
정조 4년 · 목
敎曰。再昨之夜。有雷電之警。而光雖燁燁。響不轟轟。鮮有得而聞之者。至翌曉。見書雲之報。而始覺知。嗚呼。天之疾威譴告。如彼其丁寧。而上下曚昧。未嘗有恐懼修省底意。遇災如無災之時。人事之失於下如此。仁愛之天。安得不申複警告也。嗚呼。言今日之國勢朝象。凡可以召災致異之事。指不勝搂。而予則以爲。此猶屬閒慢語也。天有是警。我乃夢夢。以至罪已責躬之擧。未免踰日愆時。卽此一端。不誠莫大。宜其天怒之未回。而三日之內。再致是災也。予方反省自咎之不暇。何暇及於他語。自今日減膳三日。以寓贖愆補遇之意。
정조 4년 · 강
召見洪忠監司洪秉纘于宣政殿。
정조 4년 · 목
辭陞陛也。○予曰。何日發行乎。秉纘曰。明當啓程矣。予曰。湖中本是士夫之鄕。而近年以來。獄事株連。人心靡定。下往後。各別曉諭迷惑。而兼務剛猛。毋負朝家特差之意。秉纘曰。臣敢不竭誠。而才識淺薄。恐有僨誤之慮矣。予曰。誠心做去。事可諧矣。往欽哉。
정조 4년 · 강
命明日朝講。時任大臣入侍。
정조 4년 · 강
命惠郞李遠培。嚴問捧供。
정조 4년 · 목
因拿問傳旨。敎以。卽爲拿囚。今日內嚴問捧供以聞。
정조 4년 · 강
政院議啓陳勉。賜批。都承旨李★(土+甲)。左承旨徐有防。右承旨申大升。左副承旨李養鼎。右副承旨李萬育。同副承旨吳大益。
정조 4년 · 목
議啓以爲。嗚呼。靑臺之報。又何爲而至也。上天之示警。一猶可畏。況至再而不之止乎。從古人辟。遇災則恐懼。過災則怠忽。故一災未弭。而又生一災也。顧今災異之發 聖上旣下責躬之音。群下亦進陳戒之言。而畢竟玩愒。輒復如前。噫。雷之象。主奮發。 殿下以奮發之義。仰答天心。董飭臣隣。各自奮發焉。批以。當留念矣。
정조 4년 · 강
領議政金尙喆。左議政徐命善。石議政李徽之。聯箚陳勉。仍乞退。賜批。
정조 4년 · 목
箚略曰。伏以靑臺之報。迺在數日之內。其聲雖微。其機可畏。今我 聖上。愓然戒懼。不以轟轟殷殷而有間。責躬之敎。補過之諭。若是勤摯。至有減膳之擧。噫。多難興邦。人君之閱歷也。轉否爲泰。世道之挽回也。苟能汲汲有爲。念念不懈。上而纘 祖宗積累之基。下而貽萬世燕翼之謨。則此實否泰之驗。挽回之效也。唯 聖上。益加留神焉。噫。贊襄左右。非輔相而何。燮理陰陽。非輔相而何。如臣等。才之不可堪。試之無所可者。顧何嘗一毫彷彿於贊襄燮理之責。而徒竊虛位。孤負隆寄。當退未退。淟涊至此。每當遇災之時。徒循策免之例。不誠不忠。罪孰甚焉。伏乞亟賜斥退。以謝天譴焉。批以。非時之雷。一猶可愕。而再發於數日之中。又在於十月之交。戰兢悸恐。豈以其聲之轟殷而或間也。大抵天人之際。曾不容髮。惟災惟祥。惟人所召。今日之警告。由予一人。何有乎贊襄之地。何有乎燮理之任也。曰若策免云云。胡乃蹈常襲故之至此耶。玆於敦迫之音。更將協輔二字。責勵于卿等。惟望卿等之出而經邦。格予一人。此所以幸國事謝天譴之道也。卿等尙可勉之哉。仍命遣史官傳諭。
정조 4년 · 강
玉堂聯箚陳勉。賜批。校理柳益養。副校理洪明浩李兢淵。修撰林濟遠林錫喆。副修撰朴天行洪文泳。
정조 4년 · 목
箚略曰。日昨 聖敎。丁寧懇惻。求助之意。溢於十行。噫。應天以實。不過常談。而天地之生遂萬物者。以是誠也。聖人之所以凝成庶績者。亦此實也。殿下典學之念。來諫之方。或欠誠實。用度無節。侈風漸肆。如是而民安得不窮。其所移易之幾。亦在我 殿下一念克儉。躬先導率而已。廟堂之訏謨。不越乎循襲故常。方岳之能否。只在於簿書期會。細節徒講。實績未聞。民日益困。財日益竭。將至於莫可支保之境。 殿下之恤民。亦不可謂之實矣。凡此數者。皆非應天以實之要。雖使卿慶雲卿景星。史不勝書。不可謂之祥矣。又何怪於雷異之荐警也。願 殿下。以實心而推之。以實政而行之則答天譴弭沴氣之道。不外乎是矣。惟 殿下。懋哉懋哉。批以言甚根據。欲體察矣。
정조 4년 · 강
同義禁趙宗鉉陳疏乞遞。賜例批。
정조 4년 · 강
大司憲金魯鎭上疏陳勉。兼請前都憲李命植施譴罷。賜批。
정조 4년 · 목
疏略曰。顧今化日中天。朝著廓淸。庶幾吉祥日臻。災沴日消。而上天之警告。殆若仁愛我 殿下。玉成我 殿下。謹以一豫之義。略附十漸之戒。惟願益加留神爲。向來趙鎭衡之抉摘辭章之字句。擠陷而向國之重臣者。萬萬痛惋。此面不明示好惡。世道朝象。將無以妥帖。豈只改刊而止。臣謂宜竄配。以懲方來也。噫。彼鎭衡。雖不足責。其職則諫官也。其言則論人也。爲覈言根。直請拿鞫者。殊非重臺閣慮後弊之義。語涉不審。不可無警。前大司憲李命植薄施譴罷。亦不可已也。批以。首陳備豫之義。足爲自訟之端。思欲觀省也。趙鎭衡事。不特有所待耳。恐作重臣難進之階。不允。末端事。出於相規。依施。卿其勿辭行公。
정조 4년 · 목
予曰。新差引儀入侍。尹䕫欽李命心進前。予曰。今之引儀。卽古之鴻臚職也。其爲任不輕而重。而近日臚唱。全不成樣。此不但銓曹之不能擇差。又是渠輩之不爲調習。未知今差二人唱才之果何如。而若又如前。則渠輩不特有罪。贊儀難免其責。以此意嚴飭後退送。
정조 4년 · 강
禮曹。以大臣收議啓。
정조 4년 · 목
該曹啓言。依聖敎發遣曹郞。問議于大臣。則領議政金尙喆以爲。 陵寢垓子外墳塚。勿爲掘移。旣有 孝廟朝受敎。 㦤陵案山相望處古塚。以其陵寢前入葬。又有 先朝勿掘之敎。 陵上望見處石物之不得不撤去。亦有 肅廟朝故例。而今此犯葬。旣是本 陵火巢之外。則平土掘移之有所持難。聖敎之下。孰不欽仰。而至於石物。雖與垓內有異。案對望見處。決不可仍寘者。發遣該曹之臣。眼同地方官。爲先撤去。此後對案相望。不可冒犯之地。嚴立科條。別爲禁斷。有不可已。惟在裁量處分云。左議政徐命善以爲。各 陵封摽之外。則雖坐立相見處。曾無擧論者。乃是封 陵前古塚之謂也。今此 康陵案山。雖曰封標之外。纍纍衆塚。旣在相望之地。則莫重對案。民葬之不爲禁斷。誠極寒心。而旣已年久之後。到今一時衆塚之平土掘移。果涉重難。只於相望處。撤去石物。此後如有新葬者。 陵官摘發報禮曹。葬處登時掘移。犯者照律科罪。又或未卽發覺。當該 陵官隨現重繩事。申明定式。恐不可已云。右議政李徽之以爲。今此 康陵案山近地象塚之掘移當否。有此下詢之命。旣以 兩朝受敎奉行爲 敎。欽仰聖德。無容仰達。而第 陵寢相見處。纍纍之形。宛然呈露。寘而不問。事理未安。 國陵前入埋者。雖不擧論。而衆設坐臥相見處所在新塚。竝令平土。若有子孫之欲爲移葬者。許之恐合事理。請上裁云。領敦寧李溵以爲。 陵寢事體。至敬至重。勿論坐立。凡於望見處入葬者。一切掘去。在法當然。而今此康陵案山之衆塚。或有年久者。或有無主者。盡行掘移與平土之重難。誠如聖敎而至於石物之迄今未撤。有關國體。但於望見處撤去之敎。大哉王言。臣固欽仰之不暇。而但日後禁斷之道。嚴立科條。俾愚民更不至於觸法恐宜。伏惟上裁云。領府事鄭弘淳以爲。 陵寢封標外入葬。不相見處。本無可論。而雖是封標之外。若相見處。則在所當禁。今此 康陵火巢外望見處。民塚其數甚多。有石物者撤去外。衆塚一切用平土掘移之律。有難擧論。誠如聖敎。而第念 陵寢以前已葬者。雖屬不問之科。猶或可也。若竝與 陵寢以後入葬者。而一例寘而不論。則已。泩罪犯。姑捨勿論。日後犯葬。無以防禁。就其中査別久近。合爲平土者。不必過用矜恤之典。伏惟上裁云。臣熤曾於筵席。以撤其石物。去其墳形。仰請者。雖出於重事體之意。而草記判付中平土掘移。恐無可論。依 先朝已例撤去石物之敎。聖意所在。實不勝欽仰。而諸大臣之議如此。臣等亦無他見。請上栽。敎以。依領左相議施行。如此。則只於 陵上坐立俱見處。撤去石物。若其掘移平土等事。無可論。依此卽爲擧行。此後嚴立科條。定以令前之限。現發者。隨現重繩。斷不可已。竝以此意申明嚴飭諸 陵官處。大抵衆塚之冒禁葬用。固是不畏法之致。而予則以爲。或多不知法而然也。到今 陵屬輩。籍此句段。操蹤縱於已葬人塚。或有入聞之事。竝與 陵官而勘斷。旣於用時。用情不禁。又於禁時。用情作奸。則尤豈非無狀之甚也。一體嚴飭。
정조 4년 · 목
禁府啓言。李遠培功議各減一等。杖六十收贖。奪告身四等放送。
정조 4년 · 강
正言李虁上疏陳勉。賜批。
정조 4년 · 목
疏略曰。一月之中。四眎天譴。仁愛之申告叮嚀。聖明之求助懇惻。身雖不進。竝與言廢可乎。今之爲殿下進消弭之策者。千言萬語。要其歸趣。只是一誠字而已。第言與知不難。行而改爲貴。徒言而徒知之。卽所謂文也。亟行而亟改之。乃所謂實也。今日庶事之日就委靡。政坐紀綱之不立。世道之靡所底定者。亶由是非之不公。宜殿下以紀綱爲發言之首。以是非爲究竟之法也。誠使紀綱振肅。而是非卞明。則若其他條條爲弊。譬如領挈而要提。尙何煩宵旰之憂耶。臣向以冬享執事。預誓戒焉。參陪班焉。班行無濟蹌之儀。扈從欠肅穆之容。至於衛內之有攔入而極矣。又於日昨文武誠講之時。臣以待侍衛連爲進參矣。寒殿臨試。聖躬不知爲疲。前席發難。文義務欲通透。五載于今。董飭有素。應講者率是文武新進。而不能仰體盛意。少加熟習。臨文茫昧者。十過其半。甚者諉以在外。規避居多。此在今日。俱屬細事。而朝儀齊整。不過有司擧行。而每煩聖慮。小官怠忽。全沒勸課之效。而徒費飭敎。以臣目見。猶尙如此。紀綱之墮隕。可以擧隅而反矣。至於是非之不公。專由懲討之不嚴。懲討之論。爲今日文具之談久矣。下言上聽。徒循常例。馴致義理漸塞。淑慝不明。若此不已。臣恐此世間。無眞個是非。而幾何不三綱淪九法斁耶。噫。紀綱之不振。由殿下心綱之不念也。是非之不公。由殿下天討之不嚴也。殿下旣以時弊之最切要者。爲首爲尾。過自責已。知如是而言。不如是而改。在殿下一轉移間耳。惟聖明留神焉。批以。事在自下。言多切中。當體察矣。爾其勿辭察職。
정조 4년 · 목
敎曰。嗚呼。天又以殷雷閃電。不大聲以色。動告而頻警之。嗚呼。災䘲之數見。謂可以適然乎。玄遠之難堪諶。謂可以無徵乎。寡人以是責躬。固已屢矣。群僚以是陳箴。亦云摯矣。今天之動威示譴。愈往愈切天意或者閔予小子之迷不知悟。必欲開發導迪而然也歟。要之人事失於下。而天變作於上。豈寡人之責躬不以誠歟。豈群僚之陳箴不以實歟。豈頹惰之依舊。而無所振勵歟。委靡之若昨而未始奮發歟。寡人之對越于天。群僚之對揚予寡人。如彼其不誠無實。則尙何望持危而扶顚乎。惟是之故。不惟不能格天心召天和。乃反益天之怒。致天之災。此莫非予一人之否德。予寡人中夜繞榻。倍增悖悸恐。不敢以鋪張之辭。申儆有位。但將罪已省愆之意。更自今減膳十日。政院知悉。
정조 4년 · 강
政院聯啓陳勉。賜批。都承旨李★(土+甲)。左承旨徐有防。右承旨朴祐源。左副承旨李養鼎。右副承旨吳大益。同副承旨鄭志儉。
정조 4년 · 목
聯啓以爲。嗚呼。近者雷異。殆乎無日無之。此曷故焉。無乃仁愛之天。以我殿下振勵不足。而或有怠弛之漸。懷保未盡。而或有豐䂊之念。若是諄諄歟。政令無修擧之效。則其可謂振勵乎。惠澤無下究之實。則其可謂懷保乎。今日之百千萬事。無非不誠無實之所壞了。而如欲誠實做去。則振勵懷保。卽其下手之地也。承佐之不以實。此固群僚之罪。而施措之未盡誠。在殿下方寸之間。何不罪群僚不實之罪。以盡董飭之方。勉方寸純一之工。以爲轉移之術乎。今若愓然永圖。式克欽承。則轉災爲祥。有不足言。乞留聖意焉。批以。振勵懷保。可謂目下急務。卿等之言及此。另思體察之方也。
정조 4년 · 강
命定配罪人沈履之罪名蕩滌。
정조 4년 · 목
因沈履之物故啓本。敎以。欲於向日領相陳白時放宥。而因他人之先爲疏釋未果。觀此啓本。甚可嗟歎。況所坐別無干連處。且欲甄用之人。罪名特爲蕩滌。
정조 4년 · 강
禮曹。以 康陵對案民塚石物撤去啓。
정조 4년 · 목
因該曹草記。敎以。雖以重其事之意。依議發送。而下輩若或一毫作奸作弊。則不但進去之郞官。卿亦難免其責。愓意念察飭。
정조 4년 · 강
命梁山郡定配罪人錫達。旌義縣移配。
정조 4년 · 목
禁府啓言。前獻納趙鎭衡上疏批旨內。錫達配所事。令該府稟處事命下矣。梁山郡流三千里定配罪人錫達。濟州牧旌義縣絕島移配。請押送。允之。
정조 4년 · 강
領議政金尙喆上箚陳勉乞退。賜批。
정조 4년 · 목
箚略曰。靑臺之報。又奚爲而至哉。節屈屆純陰。幾乎無日不有。殆若辟咡提醒。是必眷顧我殿下。誘掖我殿下。鼓動此媕婀恬憘之世界也。卽伏讀減膳傳敎。字字懍愓之敎。卽是十事自責之餘意。苟能以實心而行實政。以致回天怒而迓天休。則目今修省之方。消弭之策。固何待群下期勉之言哉。至若輔相之遇災策免。殆近例套。不誠極矣。而如臣者。以年則當止。以病則當退。有所不忍。淟涊遲徊將有待焉。而其奈才力已竭。殆如老牛之莫可鞭策。一日不去。添廊廟瘝曠之罪。二日不退。殆貽朝廷笑侮之資。其可一向盤礴。不思早爲之計也。亟卽斥退。改卜賢德。則今日弭災之實政。決知其不出於此。無任祈懇之至。批以。予寡人不能因微而識著。不能尋影而審形。不識於微故著。不審於影故形。大抵人固天之一氣。自有流通之妙。豈曰高高者不干於人。眇眇者不屬於天耶。予寡人自叨丕緖。治不諧意。注措云爲。罔非遺微忽影之事也。卿可悉否。以之事天而亦如之。對越一念。或作或輟於幽獨之地。惟今祲沴之著見形露。至於再至於三之不足。又至於鎭日迭作者。宜其然也。天災之荐儆。由予一人也。世歧之屢更。由予一人也。自咎之外。更有何說。至若卿斥退之請。益覺嘅嘅。矧予値今澆漓之時。恃卿等不啻若中流之砥柱。卿其念之。無事於撝讓。是予區區之望也。仍命遣史官傳諭。
정조 4년 · 강
左議政徐命善上箚陳勉乞退。賜批。
정조 4년 · 목
箚略曰。天人感通。妙合無間。而人又天地之心。則其惠迪而休徵應者。猶心安而體舒也。其從逆而咎徵應者。猶心憒而體瘉也。莫曰聖躬之無闕。而益勉遷改之實。莫曰時象之苟安。而益懋彌綸之責。民生何以困瘁。博訪對育之謨。制度何以隳壞。備盡明救敕之方者。有不容少緩矣。惟殿下念之。臣之每請策免。言亦可愧。無災則雍容自暇。一味貪戀。有災則應文塞責。依舊蹲據。欲以數行例讓之箚。作爲目前彌縫之資。卽此不誠。固足以上干天威。惟有早蒙斥退。以暴寅畏之跡。願聖明。亟賜處分焉。批以。奈之何匝月之頃。電雷示警。若是其頻複也。未敢知天意不遺予寡人。欲以災而增益予所未能歟。蓋人情好祥而惡災。然若其儆畏之心。無災時終不如遇災時。故曰他山之石。可以攻玉。石至麤也。玉至美也。非麤無以攻其美也。因災而知畏。因畏而致祥。則今日之災。在予安知不爲玉成之資乎。予於悚愓之極。以是自寬。非敢有慢忽也。誠以罪已責躬。雖不可無。亦不可長留在胷中。以妨無適之工也。此際又觀卿言。可謂頂門之針。思欲勉其所不勉者。又若箚末引讓。首揆之批及之。卿等之去就。世道國事。所係甚大。非卿等協輔。予將誰與共理。卿其念予之至意。卽起視事。康濟時艱。仍命遣史官傳諭。
정조 4년 · 강
右議政李徽之上箚陳勉乞退。賜批。
정조 4년 · 목
箚略曰。殿下於燕閒之際。宵旰之憂。果如臨朝之孜孜。緝熙之敬。果如對册之勤勤。哀惻之意。毋忽於游衍。對越之心。毋忽於幽獨歟。苟或內外相殊。誠僞參錯。則此實有違於赫欲之天。而宜乎申申然告戒也。求言而文具也。減膳而常例也。如斯而已。則天怒又當如何。成湯之亦六責致兩雨。宋景之一言退星。豈其偶然哉。誠以修省之彌篤。乃見孚格之斯遄。奮發聖心。必以三代爲準。振作政敎。必以一變爲期。勉勉不息。至誠無間。今日行一善政。明日修一弊制。賢者任之。愚者退之。有功者賞之。有罪者誅之。以公平之心。行悠久之道。群下聽令。風下之草。安得不偃乎。惟殿下懋哉。臣忝居三事。已過半載。入而無嘉猷。出而無善狀。何嘗彷彿於燮理之責。而當退不退。只是尸位耳。方當愓勵之辰。斥一庸相。亦應天以實之政。伏乞鎸臣職名。改授賢德。以幸公私。批以。纔從領左揆箚批。布之以自訟之辭。申申以自寬之意。不諗卿已看詳否也。今雖爲答於卿。其言無以易此矣。續見卿所進箚本。首尾千百言。齗齗於降災之由。眷眷於弭災之方。予讀之數回。竊不勝激感歎賞。噫。降災之由。卿旣悉言。弭災之方。予欲略論。大抵目下當務之急。莫急於寅協二字。不幸乙丙以後。凶逆迭作。世道屢變。如其不陷于辟。不罹于辜者。必欲固存而裁培之。無有彼我。無有甲乙。而咸導大同之域焉。此予寡人所以體 先王平蕩之化。述 先王陶甄之功也。然而治猶不徯志。政多不諧意。迄于今亦六閱星霜。而反考其跡。果蔑蔑然無徵。每一念至。不覺環榻而彷徨。斷斷此心。屋漏之所照。在今之時。爲今之計。政宜勿忘勿助。不激不隨。以彌綸我朝著。保合我世臣。爲一副當規度。又從而尤者拔之。過者矯之。用捨有方。擧措得宜。則寅協之效。可指日而期矣。予寡人以是自勉。更爲卿等誦之。矧伊卿等在承佐之地者。尤宜將此二字。作爲符契。上以匡弼。下以董勵。實心擔着。一是不懈。庶幾迓續邦命。天休滋至。豈不韙哉。豈不盛哉。紙末控免。胡乃煩複至此。和羹之責。陟涉川之任。有望於卿等。良亦切矣。曲副與否。非可擬議於今日。卿其克殫厥䣭。莫負予意。仍命遣史官傳諭。
정조 4년 · 강
知事趙重晦疏陳病狀。乞休致。賜批以至懇難孤。不得已許施。
정조 4년 · 강
大司成沈念祖疏辭新除泮長之任。賜例批。
정조 4년 · 강
司諫李福徽以。父病上疏乞遞。仍懲討陳勉。賜批。
정조 4년 · 목
疏略曰。臣父今年八十有四矣。素患痰癖暈眩之症。一倍添㞃。轉側須人。以此情理。豈有暫時離側之望哉。由限漸迫。義分都虧。玆從縣道。冒入文字。伏乞亟遞臣職。俾便救護。臣方祈免。不宜贅他。而沐浴之義。人所同得。玆敢附陳。噫嘻。國榮之罪關宗社。而罰止放還。柱翼之甘心黨逆而猶傅生意。徑先酌處。寬仁太過。未免爲聖人之過。霜雪未施。不能無天地之憾。目今變怪層生。憂慮轉深。不意聖明之世。有此刑政失當之歎也。伏乞亟揮乾斷。以快輿情焉。臣於治疏之際。伏見傳敎下者。以非時之雷。有責躬求助之敎。第念災不虛生。必有所召。伏願殿下。懋實德以弭天災。行實政以慰民心。以爲應天以實之道。則消災之策。豈外於是哉。批以。所陳留意。爾其勿辭。救護父病。
정조 4년 · 강
檢閱李集斗陳疏自引。賜批。
정조 4년 · 목
疏略曰。臣伏見正言李虁疏。則以日昨試講之時。新進不能仰體聖意。少加熟習。臨文茫昧爲言。至謂小官怠忽。徒費飭敎。臣於是滿心慚惶。無地自容。如臣之再次不通者。茫昧之目。固所難免。而至於不體聖意。徒費飭敎云者。豈不萬萬悚蹙乎。退自筵席。忙陳短章。徑出禁扄。伏乞亟賜鎸罷。兼治擅離之罪。批以。爾其勿辭察職。
정조 4년 · 강
命檢閱李集斗。牌招入直。
정조 4년 · 목
敎曰。不習故慢。習當爲勤。況左右史不備。檢閱李集斗。卽爲牌招入直。
정조 4년 · 목
予曰。十月以後。宜寒而煖。無異盛夏。轟燁之異。無日無之。上天之示警。若是諄複。有若慈父之詔迷子。而上下恬嬉。無一修省仰答之事。惕然戒懼。實不知所以也。有防曰。上天之示警。無日無之。有若耳提而面命。益加警惕。懋盡修省。是臣區區之望也。
정조 4년 · 목
政院啓言。校理柳孟養。請推大司憲鄭一祥。而敎以未知前例之何如。更令政院考出事命下矣。凡三司兩司。如有合所懷。則必待府院前傳啓畢之後。而若各有所懷。則或府或院。繼陳所懷於各其傳啓之末者。雖無本院可據之文蹟。自是流來舊規。而未審格例。率爾請推。有關後弊。當該王堂請推考。允之。
정조 4년 · 강
大司憲鄭一祥避嫌乞遞。賜批。
정조 4년 · 목
避嫌以爲。伏聞入侍儒臣。以臣不待院啓。徑陳所懷。深加非斥云。臣誠訝惑。莫省其所以也。凡臺啓之規。若欲合所懷。則必待兩司畢啓而齊陳。而至於各有所懷。則仍卽繼陳於他司未啓之前者。蓋以就座後不敢更進故也。儒臣似諳臺體。而筵奏如此。莫非臣濫叨匪據。疲然見輕之致。何可苟昌於臺次乎。請命遞斥臣職。批以。玉堂之言。可謂無稽。勿辭亦勿退待。
정조 4년 · 강
同義禁魚錫定疏陳應避之嫌乞遞。批下該曹稟處。
정조 4년 · 목
錫定與判義禁洪樂性。有友壻應避之嫌也。
정조 4년 · 강
副修撰韓光近上疏陳勉。賜批。
정조 4년 · 목
疏略曰。遇災之後。殿下先言十事之弊。廷臣爭效一得之見。應天之實。救時之要。上下警告。庶幾有堯欽禹戒之象。雖賈董復起。難容更着一語。臣若終以病解。竝與言廢。是負聖意也。玆敢略附之。向日聖旨中。自紀綱止是非十條事。無非切時要謨。三司諸臣之迭相告戒者。亦不出十事。而若其中最切而當急者。臣以爲人才與財用是也。伏願殿下。毋曰人才之不興。用舍之際。先求疏逖之蹤。黜陟之間。克存偏私之戒。使庶官庶事之職。咸適其用。則將見群彥咸擧。庶績咸熙。至若國之有財。若燈之有膏。如魚之有水。王者得財保邦。覇者得財富國。天之生財有限。而人之用財無節。昔則三南多積粟之富。兩西多蓄貨之富。今則杼柚之空枵。大抵同然。耗財之端非一。而奢侈爲甚。今之時弊。病於奢侈者痼矣。崇儉二字。自是我朝之家法。惟殿下懋昭一身之儉。臣無用加勉。而今日之急務。莫切於格才財。時弊爲十。而二事足以救藥。天怒至五。而一擧可以消弭。勿以拙蕪而泛聽焉。批以。爾擧十事中二條。言之齗齗。曷云迃闊。甚是切要。第當詢于廟堂。欲責實效。爾其勿辭察職。
정조 4년 · 강
命檢閱李集斗罷職傳旨勿施。
정조 4년 · 목
因集斗牌不進罷職傳旨。敎以。左右史不備。新進小官。何敢如是。此傳旨勿施。使之入直。
정조 4년 · 강
召見承旨李★(土+甲)徐有防。吏曹參判鄭民始于誠正閣。
정조 4년 · 목
予曰。使行何間當到京乎。★(土+甲)曰。渡江雖罔夜上來。五六日內。似不能入來矣。民始曰。到栅門。以車卜之未及出來。自爾遲滯。而其所遲速。專在於彼人之操縱。使臣之號令。不能行。雖欲速來。其勢末由矣。予曰。此則首譯若善爲周旋。則豈有遲滯之理乎。近來譯舌輩。專不成樣。此等緊急處。不能從中周旋日。後若當難處之時。將何以爲之耶。民始曰。聖敎至當矣。以通言語論之。譯舌中能通漢語者。不過數人矣。予曰。該院提調。何不申飭肄習耶。有防曰。非不申飭。而近來銀貨絕貴。譯舌輩每當使行。則未免空包。故不過異域來泩之勞而已。譯舌皆厭避。無工夫之人云矣。予曰。皇帝所送之金佛。何以處寘則爲好耶。民始曰。姑未知何以區處則合寘宜。而朝廷公論。使行出來之路。定一譯送寘於寧邊香山淨潔處。似好云矣。予曰。然刖以筵敎卽爲馳通。寘之香山淨潔處。絕勿使之八城。予曰。近日日氣寒暖不適。閭巷間感氣大熾云。然否。有防曰。無人不痛矣。予曰。死亡之患無之云耶。民始曰。死亡之患。姑無云矣。予曰。近來銀貨漸貴。至於今番使行。實無換銀之道云。戶曹何以拮据云耶。民始曰。近年以來。別使絡繹。用銀浩多。而產銀漸減。誠爲難繼之道矣。予曰。然則或有以他物換送之道耶。民始曰。銀貨外實無可送之物。而雖以紙地等物換送。如過一二行。則尤難繼之矣。
정조 4년 · 목
以金峙默爲獻納。金鍾秀爲知經筵。具㢞爲同義禁。李潤慶爲三和府使。尹得欽爲麟蹄縣監。奉朝賀趙重晦單付。
정조 4년 · 강
御宣政殿。行方物封裹。
정조 4년 · 목
予曰。方物盡爲入之。紙品比前何如。左承旨徐有防曰。長廣厚薄。比前無異。而或有色不潔白者矣。予曰。然則詳審拔出。換充之意分付。又敎曰。其他各種何如耶。都承旨李★(土+甲)。一一考閱後進前曰。無一執頉者矣。
정조 4년 · 강
召見承旨李養鼎于寶慶堂。
정조 4년 · 목
予命假注書趙興鎭曰。爾往六曹及惠廳。入直官員摘奸以來。
정조 4년 · 강
王大妃殿進御六君子湯。命依前方。自明日五貼煎入。榻敎也。
정조 4년 · 강
鄭東浚金載瓚。單付檢閱。
정조 4년 · 목
敎曰。左右史不備。移拜諸翰林。皆令口傳還付。待明朝牌招。
정조 4년 · 강
大司諫鄭象仁上疏乞遞。兼附陳勉。賜批。
정조 4년 · 목
疏略曰。臣於見職。本有情勢。臺端一步。便同鐵限。而適當災沴乖常。此時言事之地。尤不容一日虛帶也。玆敢疾聲袞籲。伏乞卽許鎸免。臣旣不以言責自居。何敢贅他。而略效沐浴之忱焉。嗚呼。雷電之災。何其荐疊也。及伏聞聖上責躬之旨。求助之意。丁寧懇惻。天怒可回。而猶復至再至三。有若耳提面命。亦豈無所然而然哉。目下第一義理。惟是討逆一款。正爲急先之務。而當斷不斷。玩歲愒日。人心未定。輿憤未洩。恐自我之聽。無以底豫。惟乞亟揮乾斷。以答天譴。批以。所陳當留意。爾其勿辭。調理察職。
정조 4년 · 강
實錄編修官李益運上疏陳勉。賜批。
정조 4년 · 목
疏略曰。昨日之雷。又何爲而發也。上天之意。必有所在。而下之所以應之者。大僚不過陳責勉舊例。喉院玉暑。不過陳按故事勉戒而已。試觀今日朝廷百千萬事。其果出於誠耶。抑出於人僞耶。國家機務。專係廟堂。而以簿書期會。爲第一先務。未嘗見一言之上弼君違。一事之下察民隱。獨使至尊。憂勞於上。此廟堂之不誠也。筵席之凡有詢問。依違混淪。似是似非。蘇模稜三字。爲當世持身之妙方。此筵臣之不誠也。居臺閣者。顧瞻媕婀。便成風習。左牽右掣。都歸之含點。此臺閣之不誠也。顧今對症投劑。無出於誠之一字。惟殿下懋哉懋哉。批以。所陳當留意矣。
정조 4년 · 강
正言鄭福煥疏陳母病乞遞。批許救護。
정조 4년 · 강
命備堂懸病人竝牌招。
정조 4년 · 목
因次對進不進單子。敎以。備堂多懸病之人。戶工判外。竝牌招。更爲修整以入。
정조 4년 · 강
景慕宮冬享大祭。省牲省器。命當躬行。
정조 4년 · 목
因禮曹啓稟。有是命。
정조 4년 · 목
領議政金尙喆曰。使臣發行。今方臨迫矣。至於方物持去後。捧不捧。在彼所取捨之如何。而在我國之道。方物依例持去。咨文以二本持去。入去後以爲臨時推移用之。而方物如或不捧。善爲藏寘。以用於日後節使時似好矣。予曰。卿言甚好。以此停當宜矣。予曰。近來刑判得人。刑曹凡事。可謂無患。此人久寘。俾勿移遷。而今番禮判望。亦勿移擬。左議政徐命善曰。奚特秋曹事。日後國事。當善爲之矣。予曰。文識有餘。且兼才華。何事不做乎。尙喆曰。果如聖敎矣。予曰。韓光近上疏。今日果回啓乎。尙喆曰。別無指的回啓之事。而至於得人。實非時日之內搜得之事。滿庭諸臣之能否賢愚。莫非聖鑑之所照燭。惟在聖明之揀拔擇用。得別人於何處乎。予曰。知人惟帝難之。予何能盡燭人之賢愚能否乎。愼賞罰明黜斥。則自可得人矣。尙喆等曰。誠如聖敎矣。用人之道。無過愼賞罰明黜斥矣。予曰。掌通事。何以爲之耶。尙喆曰。俄於賓廳與諸宰已爲相議。而掌通。則西北通瀜爲之似好矣。予曰。吏參之意何如耶。吏曹參判鄭民始曰。掌令之不通。殆近數十年。到今通之。亦未知何如矣。予曰。如無防塞之令甲。銓曹詳考通之好矣。予曰。人才之爲難。莫近日若。雖以參下官言之。此後之人。必不如目今參下。於此亦可見世道之襄替矣。以文學見之。至於大文字。不敢擧論。而知製敎抄擇之人。亦甚爲難。何以則有好道理乎。古則有文學之才。有政事之才。新進文官。差送僉萬戶。試之以政事。以此見之。用人之道。各隨其才。寘之久任。而今之用人。初不隨才區別。朝遞暮改。居其官而不知其職掌。如是用人。其可得人才乎。思之及此。良覺寒心。尙喆等曰。聖敎至當矣。今日人才。可謂不成說。新進文官。一自登科後。謂之能事畢矣。至於文字上。視若弁髦。初不留意。科場出入時。賦表之成篇。不過尋常章摘句而已。決科後。又從而棄之。文官無文識者。專由於此。或爲一半分有益之道乎。予曰。從當更量處之矣。右議政李徽之曰。臣之所掌 實錄。年條未及告訖。而餘存尙多。何以爲之乎。予曰。日後卿與他堂上更爲修整似好矣。兵曹判書李衍祥曰。各道都試試取單子皆啓下。而江原道春等都試單子。尙未下。故不得擧行矣。予曰。必是渾寘於休紙中。當搜下矣。守禦使鄭民始曰。本廳目下一年應下。以五六年前事例比之。則其所加用者。米爲五六百石。錢爲一千四五百兩。歲入旣無所加。記簿今亦無餘。而用道增加。接濟無策。未得大變通之前。勢不得不裁減加出之窠。以爲策應之道。他餘事。自可從便區處。而其中軍官執事。則都數爲十一人。而昨年又加出二人。永作十二三窠。本廳擧行。不甚浩繁。十三執事。可謂太多。三窠將爲減省。而公然斥退。亦陟涉可矜。故言于三軍門大將。以爲隨窠區處之地。而旣是筵稟加出者。則其所減省。亦當筵稟後擧行。至於直房待令執事。別無擧行之事。而費入亦自不少。請令姑撤罷。予曰依爲之。摠戎使徐有寧曰。守禦廳朝房待令執事。旣有撤罷之命。臣營朝房待令執事。一體撤罷何如。予曰依爲之。
정조 4년 · 강
減下備堂蔡濟恭金熤。
정조 4년 · 목
領議政金尙喆啓言。聞總裁官之言。 實錄纂修。方當稍成頭緖之時。其他劇任。勢難兼管云。蔡濟恭備局貢市堂上。金熤備局堂上。竝姑減下。禮曹判書請亦爲許遞。從之。
정조 4년 · 강
差下貢市堂上李衍祥。
정조 4년 · 목
領議政金尙喆啓言。貢市堂上有闕代。兵曹判書李衍祥請差下。從之。
정조 4년 · 강
命各道改量。分付道臣論理狀聞。
정조 4년 · 목
領議政金尙喆啓言。儒臣箚中。各道量田之請。有令廟堂稟處之命矣。經界之正。王政之所重。前後朝令。非不屢下。而諸道尙不擧行。一依 列朝故事。固當分送均田使。而諸道中不可不改量之邑。分付道臣。使之論理狀聞後。請更爲稟處。予詢左右相。命善曰。先問量案之最久。田制之最紊處。且令道臣。商度其擧行便宜。出意見論啓然後。更加消詳稟定似好矣。徽之曰。一時盡爲改量。似不無搔擾之端。先使道臣。商度田制之最紊。不可不釐正處。採取民情之便否。論理狀聞後。更爲稟處似好矣。從之。
정조 4년 · 목
予曰。趙興鎭汰去傳旨書入乎。注書出去封知入。假注書宋浚[俊:I-PERSON]載回奏曰。已書入矣。予曰。今番姑爲分揀。使之仍察牌招。
정조 4년 · 강
遞承旨鄭志儉。以金宇鎭代之。
정조 4년 · 목
敎曰。受由承旨許遞。前望單子入之。待下批牌招察任。
정조 4년 · 목
以鄭益祚爲正言。鄭元始爲同經筵。成德朝爲獻納。
정조 4년 · 강
重推吏曹參議李敬養。
정조 4년 · 목
因獻納洪明浩望筒。敎以。御覽册子校正之役方張。前政不點。亦以此也。則又復首擬。未知何所據也。此望筒勿施。更爲擬入。參議李敬卷。從重推考。
정조 4년 · 강
領議政金尙喆。左議政徐命善。右議政李徽之聯箚自訟。仍乞退。賜批。
정조 4년 · 목
箚略曰。伏見前正言李益運疏本。則縷縷規勉之中。其論廟堂一段。臣等相顧反省。誠不勝瞿然慚悚之至。方當求助之日。有此臺閣勤攻之言。臣等固當聞而爲喜。而第臣等所參者。卽輔相之職也。旣不能上弼君違。又未嘗下察民隱。只以簿書先務。致使至尊獨勞。則顧其罪。奚但止於不誠而已哉。人言之來。矇未聞知。輒不免冒昧登筵。沒廉甚矣。無憚極矣。玆敢聯控自訟。伏乞亟賜斥退。以重臺議。批以。言出相規。付之勤攻可也。卿等安心勿辭焉。仍命遣史官傳諭。
정조 4년 · 강
命梁季乭。更爲議處。
정조 4년 · 목
刑曹啓言。罪人梁季乭嚴覈。則有七條斷案。而同力敺打各人等。以原同謀共敺。請照律勘處。敎以。七條論列。足爲此獄之證案。設或參以手勢之緩急。究其事理之緊歇。有着眼看閱。留意眠念者。必不易卿言。而大抵本獄事。傷處則三處。敺打則兩人也。已極疑晦。至若梁哥之逃躱。未必謂知機也。衆竪之故叫。安知非慫惥乎。正犯之先定。無乃前官之驟看。而着枷之揮擊。亦是頑漢之常事。當此審克之日。或有從輕之端。更爲議處。各人等勘處事。依回啓施行。
정조 4년 · 강
召見承旨徐有防。京畿監司李鎭衡。戶曹參判鄭民始于寶慶堂。
정조 4년 · 목
予曰。久未見卿。予甚悵然。今日適有小饍。故果召卿矣。鎭衡曰。聖敎至此。感泣之極。不知死所矣。予曰。道內民事何如耶。鎭衡曰。一道年事。雖不豐登。亦不至凶歉。故姑無饑色。而明春則龍仁陽城等邑。雖不自朝家賑窮。不可不略略恤窮然後。可免窮民塡連之患矣。予曰。糴政何如云耶。鎭衡曰。以各邑報狀見之。姑無停退之慮矣。民始曰。雖豐歲。一境之內。饑民有之矣。予曰。貧富不均。則豈無窮餓之民。其中鱞寡孤獨無依至窮。最是可矜。各邑守宰。此等類果爲接濟耶。鎭衡曰。近來自上申飭嚴截。故各邑守令。皆接濟。果無顚連之患矣。仍命宣饌。
정조 4년 · 강
召見承旨朴祐源于寶慶堂。
정조 4년 · 목
予命讀各道年分狀啓。祐源讀奏。予曰。今年則各道穡事。不至大歉。而年來荐凶之餘。所農各穀。必當盡於納還。民生之艱乏似如前。念及於此。玉食靡甘矣。祐源曰。鄕谷窮民。若値凶歲。饑餓之狀。罔有紀極。若當少豊之歲。還爲安堵。甚無饑色矣。予曰。作農之民雖如此。本來貧窮之民。似無豐凶矣。祐源曰。如此之類。雖歲歲豐登。其饑窮一樣。而皆是懶農游食之民矣。
정조 4년 · 강
惠慶宮進眠加味六君子湯。命自今日煎入。榻敎也。
정조 4년 · 목
敎曰。未下直守令。一司除暑經。使之明日辭朝。
정조 4년 · 강
命當該進排官員拿處。
정조 4년 · 목
敎日。咨文紙品甚劣。當該進排官員。問名拿處。
정조 4년 · 강
命武藝別監張福漢。令兵曹決棍。
정조 4년 · 목
敎曰。傳命萬萬駭然。武藝別監張福漢。令兵曹決棍三度。
정조 4년 · 강
召見回還使臣。下直守令于宣政殿。上使朴明源副使鄭元始。
정조 4년 · 목
復命也。予曰。萬里行役。無事往返。極幸極幸。明源元始曰。冒炎入去。踏雪而還。而一行無故。莫非聖恩所曁矣。三和府使李潤慶進前。命奏七事。抱川縣監李時郁進前。予問爾誰之子孫乎。時郁曰。廣平大君奉祀孫矣。予曰。爾下去後。何以做治乎。時郁曰。當觀勢爲之矣。予曰。平日何不講究其爲治之要道。而欲臨時觀勢爲之耶。下泩懋哉。命明源更爲進前。予曰。皇帝之眷注。比前尤爲隆重云。果何如耶。明源等曰。臣之一行到盛京。則皇帝行熱河。故呈文於禮部。則禮部以臣等入來之意馳奏。皇勅有曰。朝鮮使臣來待熱河云。臣卽日治行。往熱河。則自盛京至熱河。爲七百餘里矣。發行八日。始到熱河。進呈表箋及方物單子。則皇帝大喜。卽爲引見。先問聖體之安寧與否。仍曰爾之國王。恪勤藩臣之禮。專价稱謝。極爲嘉尙。而爾國之爲弊不些。還甚不安。仍命宣醞。而自其後。有設戲設饍之日。必招入近坐。使之玩賞。其所接待。冠於他國矣。予曰。非但使臣接待之出尋常。勅書辭意。別送禮單。可謂優禮之優禮。不可無稱謝之擧。以專价謝恩停當矣。元始曰。在前則雖不如今番之事。必送使謝恩。況今番之特恩乎。予曰。方物亦爲兼送。到盛京後。如或不捧。寘之以爲日後冬使之所用。亦似不妨矣。明源曰。臣屢次往來。故熟知大國事情。而持方物入去。無退却未納之前例矣。予曰。熱河則宮室之壯麗。人民之殷富。比皇都何如耶。明源曰。宮室之宏傑雄威。大不如皇都。而制度之奇巧侈麗。猶勝於皇都。人民之富盛。比皇都。可爲十分三四分矣。予曰。皇帝所送金佛。果何以處之耶。明源等曰。彼國之祈人遐壽。必以金佛相與。故今番金佛之出送。亦爲殿下柷壽之本意。而臣於路中。旣伏承寘之於寧邊香山之筵敎。故使一譯送寘於香山淨潔之寺刹矣。予曰。卿等勞憊必多。先退休息。命奉朝賀趙重晦入侍。予曰。卿以 先朝舊臣。今將休退。予甚悵然矣。重晦曰。臣犬馬之齒。已過七十。且有脚部不仁之病。長臥床席。荷聖上體諒之恩。特許休退。奉此三字銜而退。感激之極。祗當隕結。而從此更無入修門之望。瞻望香案。不勝耿結。仍流涕。予曰。日後如有日氣和暖之時。當召見。
정조 4년 · 목
予曰。今日寒事。比數日前尤酷矣。有防曰然矣。
정조 4년 · 강
命曾經侍 陵內官。棺板依例題給。
정조 4년 · 강
命死囚造給檽衣。
정조 4년 · 목
敎曰。日寒如此。雖是死囚。未施律之前。若或因寒經徑斃。則殊非王政。令宣惠廳造給襦衣。優給空石。使之防蔽事分付。
정조 4년 · 목
敎曰。刑房承旨馳詣禁府刑曹。輕囚放釋以奏。○政院啓言。臣大益敬奉聖敎。馳詣義禁府。取考囚徒案。則時囚罪人申在中宋持敬李周顯閔養洙洪仁基。俱係輕囚。故依傳敎放送。仍詣典獄署。取考囚徒案。則吳有福申世興朴丁男。俱是輕罪。故依傳敎竝放送。
정조 4년 · 강
璿源錄廳郞廳。命拿處。
정조 4년 · 목
備局啓言。卽見全羅監司徐有隣所報。則 璿源錄廳。以族親衛。有所傳令於光州牧云矣。今番直關申飭。何等截嚴。而該郞托以傳令之異於直關。有此冒犯。誠極駭然。當駭郞廳依法典罷職。提調亦難免不能察職之責。請從重推考。允之。敎以。飭敎墨猶未乾。有此越法。駭然云云。猶是例語。當該郞官。不可罷職而止。拿處。令該府査問委折以啓。
정조 4년 · 강
判下兵曹景慕宮冬享親行時軍兵磨鍊草記。
정조 4년 · 목
因該曹草記。敎以。禁衛軍兵隨駕磨鍊。係是咫尺之地。只以御營出番馬步軍留陳陣。餘皆安徐。禁軍二番隨駕。斥候伏兵。依向日例擧行。
정조 4년 · 강
命順天上納結錢掠奪韓哥。另加跟捕。
정조 4년 · 목
漢城府啓言。卽者順天民徐命瞻所志內。本府結錢上納。行到果川。數三漢。自稱耆老所吏卒。掠奪四百餘兩。任自分去云。聞極驚駭。捉來各人。嚴加推覈。則果如民訴。而京居士夫。亦有于犯者。其中主使之韓哥。匿跡不出。分付捕廳。韓哥另加跟捕。期於捉得。在囚各人等。移送秋曹。嚴刑究問。請依律重勘。允之。敎以。令該曹該廳。斯速發捕。此亦大關紀綱。嚴刑或施威捧供以聞事。分付刑曹捕廳。
정조 4년 · 강
命來初一日。輪對爲之。
정조 4년 · 강
召見三使臣于宣政殿。上使茂林君塘。副使李崇祜。書狀官尹長烈。
정조 4년 · 목
辭陛也。○予曰。卿等雖是奉命之行。冒寒衝雪。作此萬里之行役。無事往還。是予之望也。塘等曰。臣等奉命出疆。豈有顚沛之慮乎。予曰。彼國事情。詳探以來。而到盛京後。方物如或不捧。表咨文二本。旣已入去。臨時推移用之。副使專當爲之。崇祜曰。謹依聖敎擧行矣。仍命賜各煖帽一部。塘等親受後。予曰。好好回還。
정조 4년 · 강
召見承金宇鎭于寶慶堂。
정조 4년 · 목
予曰。明日拜表處所。以宣政殿爲之事分付。